אריה (לאון) סימון

סר אריה (לאון) סימון (באנגלית: Leon Simon; ח' בתמוז תרמ"א/ 11 ביולי 1881 – 27 באפריל 1965) היה סופר ומתרגם יהודי בריטי-ישראלי ציוני, איש השירות הציבורי וממנהיגי ציוני בריטניה. סייע בניסוח טיוטת "הצהרת בלפור" (הטיוטה, כתובה על גבי מפית מלון לונדוני, נמכרה ב-2005 במכירה פומבית על ידי סות'ביס עם יתרת עזבונו של סימון).

ביוגרפיה
סימון נולד בעיר הנמל סאות'המפטון ולמד במנצ'סטר שבאנגליה, שם שימש אביו רב מקומי, ואחר כך באוקספורד. בראשית המאה העשרים היה חבר בולט בקבוצת משכילים יהודים בבריטניה ("קבוצת מנצ'סטר"), שנמנו על אוהדיו של חיים ויצמן והגדירו את יהדותם באמצעות המעשה הציוני, ולא כדת. היה חבר ב"ועד הצירים" - הוועדה הפוליטית הציונית המייעצת לוויצמן, בראשות נחום סוקולוב, שערכה ביקור בארץ ישראל ב-1917. עם זאת, עיקר מרצו, במיוחד לאחר היכרותו הקרובה עם אחד העם ב-1908, הופנה לתחייה התרבותית של עם ישראל.

סימון הצטרף למשרד הדואר הבריטי  בשנת 1904, התקדם במעלה השרות הציבורי הבריטי עד לדרגת מנהל הטלגרף במשרד ולאחר מכן לתפקיד מנהל החסכונות שלו. מהתפקיד פרש ב-1944. ב-1931 זכה בתואר עמית מסדר האמבט, וב-1944 זכה בתואר סר. בשנת 1945 נשלח בוועדת חקירה ממשלתית בריטית לענייני חינוך לארץ ישראל (בראשות ארנולד מקנייר), וכבר אז הודיע על כוונתו לעלות לישראל לאחר סיום עבודתו בוועדה. בשנת 1946 התיישב ישיבת קבע בירושלים והחל לכהן כיו"ר הוועד הפועל של האוניברסיטה העברית בירושלים.

נמנה עם מייסדי העיתון "דגל ציון" (The Zionist Banner; 1910), והירחון "פלשתינה" (Palestine; 1916), במימונו של ישראל זיו. כתב מחקר על הלאומיות היהודית (1920), פרסם ביוגרפיה על אחד העם ותרגם את כתביו לאנגלית (1956). בהוצאת מאגנס של האוניברסיטה העברית תרגם סימון לעברית גם את כתביהם של הפילוסופים אפלטון מיוונית ומיל מאנגלית, ופרסם אסופת מאמרים בעברית על הספרות היוונית העתיקה (1951). בשנת 1951 זכה בפרס טשרניחובסקי.

ב-4 באפריל 1916 נישא לאלן אומאנסקי (Ellen Umanski), ולזוג היו שתי בנות ובן.

משה סימון
אחיו הגדול היה משה סימון (1874 - 21 בנובמבר 1955), שעסק בחקר היהדות, בעיקר בתרגום ספרי יסוד ביהדות לאנגלית. היה ממייסדי , ואף הפיק תרגום לאנגלית של מספר מסכתות מהתלמוד הבבלי, וחלק מהמדרש רבה, והזוהר. יצירתו העיקרית בעברית היא כתיבת מבוא ותרגום לספר יהודית, שנכלל במהדורת הספרים החיצוניים שהפיק אברהם כהנא.

פרסומיו

 פרקים בספרות היוונית העתיקה, ירושלים: הוצאת ספרים ע"ש י"ל מאגנס, תשי"א (1951)
 אחד העם: האיש, פעלו ותורתו ירושלים: הוצאת ספרים ע"ש י"ל מאגנס, תשט"ז (1956)

תרגומים
 Selected essays of Ahad Ha-'Am - סימון תרגם את כתבי אחד העם לשפה האנגלית.
אפלטון, תיאיטיטוס; תרגום מיונית: א' סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', ט), תרצ"ד 1934.
 אפלטון, פרוטאגורס; תרגום מיונית: א' סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', יב), תרצ"ה 1935.
 אפלטון, מֵינון; תרגום מיונית: א' סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', יט), תרצ"ח 1938.
 ג'ון סטיוארט מיל, על החירות; תרגם מאנגלית: אריה סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', כד), תש"ו.
 כסינופון, זכרונות; תרגם מיונית בצירוף מבוא והערות: אריה סימון, ירושלים: הוצאת ספרים ע"ש י"ל מאגנס ('ספרי-מופת פילוסופיים', לב), תש"ך.

לקריאה נוספת
 חיים תורן, אריה סיר ליאון סימון: תולדות חייו וקווים לדמותו, ירושלים: הוצאת ספרים ע"ש י"ל מאגנס, 1962 

קישורים חיצוניים




  ()



הערות שוליים

קטגוריה:ציונים ילידי המאה ה-19
קטגוריה:סופרים יהודים בריטים
קטגוריה:ישראלים ילידי אנגליה
קטגוריה:יושבי ראש חבר הנאמנים של האוניברסיטה העברית בירושלים
קטגוריה:חוקרי העת הקלאסית
קטגוריה:עולים לאחר מלחמת העולם השנייה
קטגוריה:מתרגמים ישראלים
קטגוריה:מתרגמים מעברית
קטגוריה:מתרגמים לעברית
קטגוריה:מתרגמים מיוונית לעברית
קטגוריה:מתרגמים מאנגלית לעברית
קטגוריה:זוכי פרס טשרניחובסקי
קטגוריה:מחברי ספרי עיון יהודים
קטגוריה:מסדר האמבט: עמיתים
קטגוריה:אבירים בריטים
קטגוריה:ישראלים שנולדו ב-1881
קטגוריה:ישראלים שנפטרו ב-1965